

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.5** |  2025. gada 28. augustā |

**31.**

**Par Ogres novada pašvaldības iekšējo noteikumu Nr. 12/2025**

**“****Grozījumi Ogres novada pašvaldības 2024. gada 30. maija iekšējos noteikumos Nr. 50/2024 “Ogres novada pašvaldības domes deputātu atlīdzības izmaksāšanas**

**un ar deputāta darbību saistīto izdevumu atlīdzināšanas kārtība”” izdošanu**

 Ogres novada pašvaldības dome 2024. gada 30. maijā pieņēma iekšējos noteikumus Nr. 50/2024 “Ogres novada pašvaldības domes deputātu atlīdzības izmaksāšanas un ar deputāta darbību saistīto izdevumu atlīdzināšanas kārtība” (turpmāk – iekšējie noteikumi), kas noteic Ogres novada pašvaldības (turpmāk - Pašvaldība) domes deputātu, tajā skaitā domes priekšsēdētāja, domes priekšsēdētāja vietnieka, domes pastāvīgās komitejas priekšsēdētāja un domes pastāvīgās komitejas priekšsēdētāja vietnieka atlīdzības izmaksāšanas un ar amatpersonas darbību saistīto izdevumu atlīdzināšanas kārtību.

Iekšējo noteikumu 2. punktā noteikts, ka atlīdzība šīs kārtības izpratnē ir darba samaksa, sociālās garantijas un atvaļinājumi. Iekšējo noteikumu 3. punkts noteic, ka atlīdzība tiek finansēta no pašvaldības budžetā kārtējam gadam amatpersonu atlīdzībai apstiprinātajiem finanšu līdzekļiem, savukārt 4. punkts noteic, ka atlīdzība tiek pārskatīta, ņemot vērā izmaiņas normatīvajos aktos un pašvaldības budžeta iespējas.

 Iekšējo noteikumu 15. punkts noteic, ka par amatpersonas, izņemot domes priekšsēdētāja, domes priekšsēdētāja vietnieka, komitejas priekšsēdētāja un komitejas priekšsēdētāja vietnieka, pienākumiem ārpus komitejām un domes sēdēm ir uzskatāmi:

 15.1. iepazīšanās ar jaunumiem normatīvajos aktos, nepārsniedzot 8 stundas mēnesī;

 15.2. iedzīvotāju sūdzību izskatīšana un atbilžu sniegšana Iesniegumu likumā noteiktajā

kārtībā un termiņos;

 15.3. iedzīvotāju pieņemšana saskaņā ar pašvaldības mājaslapā [www.ogresnovads.lv](http://www.ogresnovads.lv) publicēto deputātu pieņemšanas laiku.

 Pašvaldību likuma 9. panta trešā daļa noteic, ka domes deputāta tiesības un pienākumus nosaka šis likums un Pašvaldības domes deputāta statusa likums.

 Pašvaldības domes deputāta statusa likuma 1. pants noteic, ka šis likums reglamentē pašvaldības domes deputātu tiesības un pienākumus, kā arī garantijas, kas nodrošina šo pilnvaru realizāciju, savukārt šī likuma 12. panta otrā daļa noteic, ka par deputāta pienākumu pildīšanu deputāts saņem atlīdzību, kas tiek noteikta atbilstoši Valsts un pašvaldību institūciju amatpersonu un darbinieku atlīdzības likumam.

 Atlīdzības piešķiršana publiskajā pārvaldē nav automātiska tiesība, bet ir saistīta ar konkrētu pienākumu izpildi, kuru var faktiski konstatēt un pierādīt. Ja atlīdzība tiek piešķirta par plaši interpretējamām un subjektīvi novērtējamām darbībām, rodas šādi riski:

1. nepamatota Pašvaldības budžeta līdzekļu izlietošana;
2. pārskatāmības trūkums;
3. iespējami interešu konflikti un sabiedrības uzticības zudums pašvaldībai kā vietējai varai.

 Pašvaldību likuma 10. panta pirmās daļas 14. punkts noteic, ka tikai domes kompetencē ir noteikt domes priekšsēdētāja atlīdzību, kā arī citus algotus amatus domē un atlīdzību par tiem, vienlaikus ar šī likuma 9. panta ceturto daļu nosakot, ka par piedalīšanos domes un komiteju sēdēs un par citu deputāta pienākumu pildīšanu domes deputāts saņem atlīdzību atbilstoši Valsts un pašvaldību institūciju amatpersonu un darbinieku atlīdzības likumam.

 Iekšējo noteikumu 15. punkts neierobežo Pašvaldības domes deputāta tiesības pildīt visus normatīvajos aktos noteiktos deputāta pienākumus, bet gan noteic par kādām darbībām konkrēti piešķirama atlīdzība, lai tā būtu objektīvi izmērāma, pārbaudāma un samērīga.

 Ņemot vērā iepriekš minēto, un lai nepamatoti nesašaurinātu Pašvaldības domes deputātiem atlīdzināmo pienākumu ietvaru, kas noteikti normatīvajos aktos, iekšējo noteikumu 15. punkts ir papildināms, iekļaujot tajā papildu deputātu pienākumus, par kuriem izmaksājama atlīdzība.

 Pamatojoties uz Pašvaldību likuma 9. panta ceturto daļu, 10. panta pirmās daļas 14. punktu, Pašvaldības domes deputāta statusa likuma 12. pantu otro daļu,

**balsojot: ar 13 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Pāvels Kotāns, Raivis Rubīns, Raivis Ūzuls, Sarmīte Ozoliņa), "Pret" – 8 (Dace Kļaviņa, Kārlis Ansons, Kārlis Avotiņš, Mariss Martinsons, Matīss Mežaks, Rūdolfs Kudļa, Santa Ločmele, Uldis Skudra), "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

1.**Izdot** Ogres novada pašvaldības 2025. gada 28. augusta iekšējos noteikumus Nr. 12/2025 “Grozījumi Ogres novada pašvaldības 2024. gada 30. maija iekšējos noteikumos Nr. 50/2024 “Ogres novada pašvaldības domes deputātu atlīdzības izmaksāšanas un ar deputāta darbību saistīto izdevumu atlīdzināšanas kārtība”” (turpmāk - iekšējie noteikumi) (pielikumā uz 1 lapas).

2.**Uzdot** Ogres novada pašvaldības Centrālās administrācijas Kancelejai nodrošināt Ogres novada pašvaldības 2024. gada 30. maija iekšējo noteikumu Nr. 50/2024 “Ogres novada pašvaldības domes deputātu atlīdzības izmaksāšanas un ar deputāta darbību saistīto izdevumu atlīdzināšanas kārtība” aktuālo redakciju.

3. **Uzdot** Ogres novada pašvaldības Centrālās administrācijas Komunikācijas nodaļai triju darbdienu laikā pēc šā lēmuma 1. punktā minēto iekšējo noteikumu spēkā stāšanās tos un noteikumu aktuālo redakciju publicēt Ogres novada pašvaldības oficiālajā tīmekļvietnē [www.ogresnovads.lv](http://www.ogresnovads.lv).

4. **Kontroli par lēmuma izpildi uzdot** Ogres novada pašvaldības izpilddirektoram.

(Sēdes vadītāja,

domes priekšsēdētāja vietnieka A. Kraujas paraksts)